***Huayangosaurus*** je bio rod dinosaura stegosaura iz srednjojurske Kine. Naziv potiče od "Huayang", alternativnog naziva za Sichuan (provinciju u kojoj je otkriven), dok "saurus" znači "gušter". Živio je od perioda Bathonija do Callovija, prije oko 165 miliona godina, oko 20 miliona godina prije nego što se njegov poznati srodnik *Stegosaurus* pojavio u Sjevernoj Americi. Dug samo 4,5 metara, bio je mnogo manji od svog poznatog rođaka. Budući da je pronađen u donjoj formaciji Shaximiao, može se zaključiti da je *Huayangosaurus* dijelio svoje srednjojursko stanište sa sauropodima *Shunosaurusom*, *Datousaurusom*, *Omeisaurusom* i *Protognathosaurusom*, ornitopodom *Xiaosaurusom* i mesožderom *Gasosaurusom*.

Opis
----

Lubanja vrste *Huayangosaurus taibaii*, Paleozoological Museum of China
*Huayangosaurus tianfuensis* u Hong Kongu
*Huayangosaurus* je bio jedan od najmanjih poznatih stegosaura, dug samo 4,5 metara.

Kao i ostali stegosauri, *Huayangosaurus* je bio četveronožan biljojed sa malenom lubanjom i bodljama na repu. Kao i njegov poznatiji srodnik, *Stegosaurus*, *Huayangosaurus* je imao upadljiv dvostruki red ploča duž leđa, karakterističan za sve stegosaure. Te ploče su stajale uspravno u odnosu na leđa. Kod *Huayangosaurusa*, ploče su više podsjećale na bodlje nego kod *Stegosaurusa*. Međutim, kao i *Stegosaurus*, imao je dva para dugih bodlji koje su horizontalno stršile iz kraja repa. Za razliku od ostalih stegosaura, prednje noge su mu bile samo malo kraće od zadnjih.

Zubi su mu bili maleni i prilagođeni ishrani biljem, kao i kod svih stegosaura. *Huayangosaurus* je imao malene rogove iznad očiju, a imao je 14 zuba u premaksilarnoj kosti, koje su kasniji stegosauri izgubili. Njuška mu je općenito bila kraća i viša nego kod ostalih stegosaura. U lubanji je imao maleni otvor ispred očiju, a imao je i maleni otvor na polovini donje čeljusti.

Otkriće i vrste
---------------

Ostaci dvanaest jedinki roda *Huayangosaurus* pronađeni su u nalazištu Dashanpu u blizini Zigonga u Sichuanu. Tom rodu su naziv dali Dong, Tang i Zhou 1982. godine. Tipična vrsta je *H. taibaii*.

Klasifikacija
-------------

Budući da je on najprimitivniji stegosaur, svrstava se unutar vlastite porodice Huayangosauridae. On je također i morfološki različit od kasnijih stegosaurida. Lubanja mu je bila šira i imao je premaksilarne zube. Svi kasniji stegosauri su izgubili te zube.

Paleobiologija
--------------

Kao i mnogi drugi stegosauri, imao je ploče duž cijele dužine leđa, a na repu je imao bodlje. Iznad kuka imao je dvije velike bodlje, koje su mogle služiti za obranu od napada odozgo, budući da je on bio dosta nizak u odnosu na kasnije stegosaure. Ploče su mu bile manje nego kod roda *Stegosaurus*, sa mnogo manjom površinom, pa se zato smatra da ne bi bile efikasne kao termoregulatori.

Izvori
------

1. ↑
2. ↑  Dong, Z. Tang, Z. and Zhou, S.W. (1982). ["Note on the new Mid-Jurassic stegosaur from Sichuan Basin, China"] (in Chinese). *Vertebrata PalAsiatica* 20 (1) :83-87
3. ↑  Sereno, P & Z-M Dong (1992). The skull of the basal stegosaur *Huayangosaurus taibaii* and a cladistic diagnosis of Stegosauria. *Journal of Vertebrate Paleontology* 51: 318-343

* Fastovsky, D.E. and Weishampel, D.B. (2005). „Stegosauria:Hot Plates". u: Fastovsky, D.E. and Weishampel, D.B.. *The Evolution and Extinction of the Dinosaurs (2nd Edition)*. Cambridge University Press. str. 107–130. ISBN 0-521-81172-4.

* Dong Zhiming (1988). *Dinosaurs from China*. China Ocean Press, Beijing & British Museum (Natural History). ISBN 0-565-01073-5.

* Dong Zhiming (1992). *Dinosaurian Faunas of China*. China Ocean Press, Beijing. ISBN 3-540-52084-8.

Vanjske poveznice
-----------------

* Stegosauria Arhivirano 2009-07-29 na Wayback Machine-u
* Činjenice o *Huayangosaurusu* - Australian Museum